## Més de 300 persones amb discapacitat intel·lectual i malaltia mental crònica han participat, a l’agost, en les estades vacacionals de l’IVASS

*** La vicepresidenta ha recordat que s’incrementarà amb 1,1 milions d’euros el pressupost per al programa d’estades vacacionals
* L’Institut Valencià de Servicis Socials (IVASS) recuperarà este programa vacacional en Nadal, que va deixar de dur-se a terme durant el Botànic
* En 2025 també s’organitzaran estades durant les vacacions de Setmana Santa i Pasqua, en juliol i agost, i en Nadal i Reis**

Més de 300 persones amb discapacitat intel·lectual i persones amb malaltia mental crònica han gaudit de l’estiu en les estades vacacionals organitzades, a l’agost, per l’Institut Valencià de Servicis Socials (IVASS), les quals s’han dut a terme en nou hotels i albergs de zones turístiques de la Comunitat Valenciana.

En este sentit, la vicepresidenta i consellera de Servicis Socials, Igualtat i Vivenda, Susana Camarero, ha recordat que “s’incrementarà el pressupost en 1,1 milions d’euros, destinats per a estes estades d’agost i les que es faran en Pasqua, amb la finalitat de recuperar este programa vacacional en Nadal, ja que va deixar de dur-se a terme amb l’anterior Govern del Botànic”.

Així mateix, Camarero ha declarat que “l’IVASS té previst organitzar estades en els tres períodes vacacionals de 2025, en concret, per a Setmana Santa i Pasqua, per a l’estiu, amb l’ampliació als mesos de juliol i agost, i per a Nadal i Reis”.

D’altra banda, la directora general de l’IVASS, María José Rico, ha subratllat l’objectiu d’este programa, que “pretén la normalització i inclusió social d’estes persones en oferir-los la possibilitat de gaudir de les vacacions estivals en igualtat de condicions que la resta de la població”.

Al seu torn, Rico ha incidit en el fet que “passar uns dies d’oci i descans amb els seus companys fora dels seus centres habituals els aporta molts beneficis”.

En les estades vacacionals de l’Institut Valencià de Servicis Socials d’este estiu han participat més de 200 professionals, que s’han encarregat d’atendre les persones amb discapacitat intel·lectual i les persones amb malaltia mental crònica, en les seues necessitats bàsiques diàries, a més d’organitzar tallers i activitats adaptades i d’acompanyar-les en excursions i visites culturals.

A més, tots els recursos estan supervisats de manera permanent per coordinadors i disposen d’un equip medicosanitari via telefònica durant les 24 hores, per a les incidències que puguen originar-se.

Fecha: 31/08/2024